CELEX: 32018D0744
Language: el
Date: 2018-05-16 00:00:00
Title: Εκτελεστική απόφαση (EU) 2018/744 της Επιτροπής, της 16ης Μαΐου 2018, για την τροποποίηση της εκτελεστικής απόφασης (ΕΕ) 2016/2008 της Επιτροπής για τα μέτρα ελέγχου της υγείας των ζώων όσον αφορά την οζώδη δερματίτιδα σε ορισμένα κράτη μέλη [κοινοποιηθείσα υπό τον αριθμό C(2018) 2815] (Κείμενο που παρουσιάζει ενδιαφέρον για τον ΕΟΧ )

18.5.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 123/119
            
         ΕΚΤΕΛΕΣΤΙΚΉ ΑΠΌΦΑΣΗ (EU) 2018/744 ΤΗΣ ΕΠΙΤΡΟΠΉΣ
   της 16ης Μαΐου 2018
   για την τροποποίηση της εκτελεστικής απόφασης (ΕΕ) 2016/2008 της Επιτροπής για τα μέτρα ελέγχου της υγείας των ζώων όσον αφορά την οζώδη δερματίτιδα σε ορισμένα κράτη μέλη
   
      
         [κοινοποιηθείσα υπό τον αριθμό C(2018) 2815]
      
   
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 89/662/ΕΟΚ του Συμβουλίου, της 11ης Δεκεμβρίου 1989, σχετικά με τους κτηνιατρικούς ελέγχους που εφαρμόζονται στο ενδοκοινοτικό εμπόριο με προοπτική την υλοποίηση της εσωτερικής αγοράς (1), και ιδίως το άρθρο 9 παράγραφος 4,
   Έχοντας υπόψη την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς (2), και ιδίως το άρθρο 10 παράγραφος 4,
   Έχοντας υπόψη την οδηγία 92/119/ΕΟΚ του Συμβουλίου, της 17ης Δεκεμβρίου 1992, για τη θέσπιση γενικών κοινοτικών μέτρων καταπολέμησης ορισμένων ασθενειών των ζώων καθώς και ειδικών μέτρων για τη φυσαλιδώδη νόσο των χοίρων (3), και ιδίως το άρθρο 14 παράγραφος 2, το άρθρο 19 παράγραφος 1 στοιχείο α), το άρθρο 19 παράγραφος 3 στοιχείο α) και το άρθρο 19 παράγραφοι 4 και 6,
   Έχοντας υπόψη την οδηγία 2002/99/EΚ του Συμβουλίου, της 16ης Δεκεμβρίου 2002, για τους κανόνες υγειονομικού ελέγχου που διέπουν την παραγωγή, μεταποίηση, διανομή και εισαγωγή προϊόντων ζωικής προέλευσης που προορίζονται για ανθρώπινη κατανάλωση (4), και ιδίως το άρθρο 4 παράγραφος 3,
   Εκτιμώντας τα ακόλουθα:
   
               (1)
            
            
               Η οδηγία 92/119/ΕΟΚ θεσπίζει γενικά μέτρα ελέγχου που πρέπει να εφαρμόζονται σε περίπτωση εμφάνισης εστίας ορισμένων ασθενειών των ζώων, συμπεριλαμβανομένης της οζώδους δερματίτιδας (LSD). Σ' αυτά τα μέτρα ελέγχου περιλαμβάνεται ο καθορισμός ζωνών προστασίας και επίβλεψης γύρω από τη μολυσμένη εκμετάλλευση, καθώς και ο επείγων εμβολιασμός σε περίπτωση εμφάνισης εστίας οζώδους δερματίτιδας ως συμπλήρωμα σε άλλα μέτρα ελέγχου.
            
         
               (2)
            
            
               Η εκτελεστική απόφαση (ΕΕ) 2016/2008 της Επιτροπής (5) θεσπίζει μέτρα ελέγχου της υγείας των ζώων σε σχέση με τα κρούσματα οζώδους δερματίτιδας σε ορισμένα κράτη μέλη ή σε τμήματα αυτών. Ως «προσβληθείσες ζώνες» ορίζονται τα τμήματα της επικράτειας ενός κράτους μέλους, όπως παρατίθενται στο μέρος II του παραρτήματος I της εν λόγω εκτελεστικής απόφασης, το οποίο περιλαμβάνει τις περιοχές στις οποίες επιβεβαιώθηκε η οζώδης δερματίτιδα, καθώς και κάθε ζώνη προστασίας και επίβλεψης που έχει καθοριστεί σύμφωνα με την οδηγία 92/119/ΕΟΚ και όπου μπορεί να πραγματοποιηθεί εμβολιασμός κατά της οζώδους δερματίτιδας κατόπιν έγκρισης των προγραμμάτων εμβολιασμού. Επίσης, ως «ζώνες απαλλαγμένες με εμβολιασμό» ορίζονται τα τμήματα της επικράτειας ενός κράτους μέλους, όπως παρατίθενται στο μέρος I του εν λόγω παραρτήματος, το οποίο περιλαμβάνει τις περιοχές εκτός των προσβληθεισών ζωνών όπου πραγματοποιείται εμβολιασμός κατά της οζώδους δερματίτιδας κατόπιν έγκρισης των προγραμμάτων εμβολιασμού.
            
         
               (3)
            
            
               Η εκτελεστική απόφαση (ΕΕ) 2016/2008 προβλέπει ειδικά μέτρα περιορισμού του κινδύνου και εμπορικούς περιορισμούς σε σχέση με τα ζώντα βοοειδή και τα αιχμάλωτα άγρια μηρυκαστικά, το αναπαραγωγικό υλικό τους και άλλα προϊόντα των ζώων αυτών προς εφαρμογή στις «ζώνες απαλλαγμένες με εμβολιασμό», ώστε να ελαχιστοποιείται κάθε κίνδυνος διασποράς της οζώδους δερματίτιδας.
            
         
               (4)
            
            
               Κρούσμα οζώδους δερματίτιδας επιβεβαιώθηκε για πρώτη φορά στην ηπειρωτική Ευρώπη τον Αύγουστο του 2015 (Ελλάδα). Το 2016 η νόσος εμφανίστηκε εκ νέου, επηρεάζοντας συνολικά 7 χώρες της νοτιοανατολικής Ευρώπης (Ελλάδα, Βουλγαρία, πρώην Γιουγκοσλαβική Δημοκρατία της Μακεδονίας, Σερβία, Κοσσυφοπέδιο (6), Aλβανία και Μαυροβούνιο), ενώ το 2017 η οζώδης δερματίτιδα ήταν παρούσα σε πολύ χαμηλότερο βαθμό (επανεμφάνιση σε μεγάλη κλίμακα μόνο στην Αλβανία και μικρός αριθμός σποραδικών εστιών στην Ελλάδα και στην πρώην Γιουγκοσλαβική Δημοκρατία της Μακεδονίας).
            
         
               (5)
            
            
               Ανταποκρινόμενα στα κρούσματα οζώδους δερματίτιδας, όλα τα προσβληθέντα κράτη μέλη (η Ελλάδα και η Βουλγαρία) καθώς και όλες οι προσβληθείσες χώρες εκτός ΕΕ πραγματοποίησαν αμέσως μαζικό εμβολιασμό όλων των βοοειδών τους και των αιχμάλωτων άγριων μηρυκαστικών τους επί τουλάχιστον δύο συναπτά έτη (2016 και 2017). Κατά την ίδια χρονική περίοδο η Κροατία, στην οποία δεν έχει υπάρξει κρούσμα οζώδους δερματίτιδας μέχρι σήμερα, εφάρμοσε το ίδιο μέτρο εμβολιασμού, για προληπτικούς λόγους, δεδομένης της επιδημιολογικής κατάστασης στις γειτονικές χώρες.
            
         
               (6)
            
            
               Από την πρώτη εμφάνιση κρουσμάτων οζώδους δερματίτιδας στην ηπειρωτική Ευρώπη, η Ευρωπαϊκή Αρχή για την Ασφάλεια των Τροφίμων (EFSA) εξέδωσε επείγουσα σύσταση για την οζώδη δερματίτιδα στις 29 Ιουλίου 2016 (7) και δύο εκθέσεις, στις 27 Μαρτίου 2017 (8) και στις 29 Ιανουαρίου 2018 (9), αντίστοιχα. Όλες οι εν λόγω επιστημονικές αξιολογήσεις δείχνουν ότι τα αποτελέσματα από την ανάλυση των διαθέσιμων επιδημιολογικών στοιχείων που αφορούν την οζώδη δερματίτιδα στην Ευρώπη το 2016 και το 2017 καταμαρτυρούν ότι οι εκστρατείες μαζικού εμβολιασμού κατά της οζώδους δερματίτιδας, στις περιπτώσεις που υλοποιήθηκαν ορθά, έθεσαν υπό έλεγχο τη νόσο αποτρέποντας την εκδήλωση νέων εστιών. Επιπροσθέτως, συνάγεται το συμπέρασμα ότι ο μαζικός εμβολιασμός αποτελεί το πλέον αποτελεσματικό μέτρο ελέγχου της οζώδους δερματίτιδας, ιδίως αν η προστασία των εμβολιασμένων ζώων είχε ήδη ενισχυθεί πριν από την έναρξη της νόσου, δηλαδή μέσω προληπτικού εμβολιασμού.
            
         
               (7)
            
            
               Η αποτελεσματικότητα των πρόσφατων εκστρατειών εμβολιασμού κατά της οζώδους δερματίτιδας, όπως επιβεβαιώνεται από τη σύσταση της EFSA το 2016 και τις εκθέσεις της EFSA το 2017 και το 2018, δείχνει ότι ο κίνδυνος διασποράς της οζώδους δερματίτιδας λόγω της μετακίνησης ζώντων βοοειδών και αιχμάλωτων άγριων μηρυκαστικών στο εσωτερικό ζώνης απαλλαγμένης με εμβολιασμό είναι πολύ χαμηλός μετά την ολοκλήρωση εκστρατείας εμβολιασμού κατά της οζώδους δερματίτιδας, σύμφωνα με το παράρτημα ΙΙ της εκτελεστικής απόφασης (EΕ) 2016/2008.
            
         
               (8)
            
            
               Για την Κροατία, τη Βουλγαρία και την Ελλάδα, ολόκληρη η επικράτεια ή τμήματα αυτής περιλαμβάνονται στο παράρτημα Ι της εκτελεστικής απόφασης (EΕ) 2016/2008 ως «ζώνες απαλλαγμένες με εμβολιασμό».
            
         
               (9)
            
            
               Η Κροατία και η Βουλγαρία ήδη ανέφεραν ότι έχουν ολοκληρώσει την εκστρατεία εμβολιασμού κατά της οζώδους δερματίτιδας στις «ζώνες απαλλαγμένες με εμβολιασμό» της επικράτειάς τους το έτος 2017, σύμφωνα με το παράρτημα ΙΙ της εκτελεστικής απόφασης (ΕΕ) 2016/2008. Επιπροσθέτως, η Κροατία, δεδομένης της ευνοϊκής επιδημιολογικής κατάστασης στη νοτιοανατολική Ευρώπη το 2017, θα σταματήσει τον εμβολιασμό κατά της οζώδους δερματίτιδας από το 2018.
            
         
               (10)
            
            
               Μόλις ολοκληρωθεί η εκστρατεία εμβολιασμού κατά της οζώδους δερματίτιδας στις «ζώνες απαλλαγμένες με εμβολιασμό» της Ελλάδας, οι παρεκκλίσεις που εισάγονται με την παρούσα απόφαση θα πρέπει να εφαρμόζονται για τις «ζώνες απαλλαγμένες με εμβολιασμό» της Ελλάδας.
            
         
               (11)
            
            
               Με βάση τις τρέχουσες διατάξεις του άρθρου 6α της εκτελεστικής απόφασης (EΕ) 2016/2008, η μετακίνηση ζώντων βοοειδών και αιχμάλωτων άγριων μηρυκαστικών εντός των «ζωνών απαλλαγμένων με εμβολιασμό» του ίδιου κράτους μέλους επιτρέπεται μόνον αν τα ζώα προέρχονται από εκμεταλλεύσεις στις οποίες όλα τα άλλα ζώα παραμένουν εντός της περιόδου ανοσίας λόγω προηγούμενου εμβολιασμού ή μητρικής ανοσίας, με λίγες εξαιρέσεις (ζώα για επείγουσα σφαγή ή ζώα που εισήχθησαν πριν από λιγότερο από τρεις μήνες στην εκμετάλλευση από ζώνες απαλλαγμένες από την οζώδη δερματίτιδα). Επομένως, λόγω της σταδιακής κατάργησης των εμβολιασμών κατά της οζώδους δερματίτιδας στις «ζώνες απαλλαγμένες με εμβολιασμό», απαιτούνται διατάξεις σχετικά με τις μετακινήσεις ζώντων βοοειδών και αιχμάλωτων άγριων μηρυκαστικών αφού παρέλθει η περίοδος μητρικής ανοσίας των μόσχων, ιδίως κατά το δεύτερο εξάμηνο του 2018.
            
         
               (12)
            
            
               Κατά συνέπεια, οι απαιτήσεις σχετικά με τις παρεκκλίσεις και τις ειδικές προϋποθέσεις για την αποστολή ζώντων βοοειδών και αιχμάλωτων άγριων μηρυκαστικών στο εσωτερικό των «ζωνών απαλλαγμένων με εμβολιασμό» θα πρέπει να τροποποιηθούν, και το άρθρο 6α της εκτελεστικής απόφασης (ΕΕ) 2016/2008 θα πρέπει να τροποποιηθεί αναλόγως.
            
         
               (13)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Στο άρθρο 6α παράγραφος 2 της εκτελεστικής απόφασης (EΕ) 2016/2008 προστίθεται το ακόλουθο στοιχείο ε):
   
      
                  «ε)
               
               
                  τα ζώα, ανεξαρτήτως της ατομικής κατάστασης εμβολιασμού τους, ή του εμβολιασμού στην εκμετάλλευση καταγωγής τους κατά της οζώδους δερματίτιδας, μετακινούνται από εκμεταλλεύσεις που βρίσκονται σε περιοχή που περιλαμβάνεται στο μέρος I του παραρτήματος I, σε οποιονδήποτε προορισμό που βρίσκεται στο εσωτερικό άλλης περιοχής που περιλαμβάνεται στο μέρος I του παραρτήματος I του ίδιου κράτους μέλους, με την προϋπόθεση ότι:
                  
                              i)
                           
                           
                              οι αρμόδιες αρχές του ενδιαφερόμενου κράτους μέλους έχουν εφαρμόσει ετήσιο πρόγραμμα εμβολιασμού κατά της οζώδους δερματίτιδας σε όλες τις περιοχές του εν λόγω κράτους μέλους οι οποίες περιλαμβάνονται στο μέρος Ι του παραρτήματος Ι, το οποίο ολοκληρώθηκε τουλάχιστον 28 ημέρες πριν από την ημερομηνία της αποστολής και το οποίο τηρούσε τους όρους του παραρτήματος ΙΙ και εγκρίθηκε από την Επιτροπή, και έχουν κοινοποιήσει στην Επιτροπή και στα άλλα κράτη μέλη την ημερομηνία έναρξης και την ημερομηνία ολοκλήρωσης του συγκεκριμένου προγράμματος εμβολιασμού· και
                           
                        
                              ii)
                           
                           
                              σε περίπτωση που η μετακίνηση των ζώων πραγματοποιείται μέσω περιοχής που περιλαμβάνεται στο μέρος ΙΙ του παραρτήματος Ι, έχει οργανωθεί διαδικασία διοχέτευσης σύμφωνα με το άρθρο 12, υπό τον έλεγχο των αρμόδιων αρχών των τόπων καταγωγής, διαμετακόμισης και προορισμού.»
                           
                        
            
   Άρθρο 2
   Η παρούσα απόφαση απευθύνεται στα κράτη μέλη.
   
      Βρυξέλλες, 16 Μαΐου 2018.
      
         
            Για την Επιτροπή
         
         Vytenis ANDRIUKAITIS
         
            Μέλος της Επιτροπής
         
      
   
   
      (1)  ΕΕ L 395 της 30.12.1989, σ. 13.
   
      (2)  ΕΕ L 224 της 18.8.1990, σ. 29.
   
      (3)  ΕΕ L 62 της 15.3.1993, σ. 69.
   
      (4)  ΕΕ L 18 της 23.1.2003, σ. 11.
   
      (5)  Εκτελεστική απόφαση (ΕΕ) 2016/2008 της Επιτροπής, της 15ης Νοεμβρίου 2016, για τα μέτρα ελέγχου της υγείας των ζώων όσον αφορά την οζώδη δερματίτιδα σε ορισμένα κράτη μέλη (ΕΕ L 310 της 17.11.2016, σ. 51).
   
      (6)  Η ονομασία αυτή χρησιμοποιείται με την επιφύλαξη των θέσεων ως προς το καθεστώς και συνάδει με την απόφαση αριθ. 1244 του Συμβουλίου Ασφαλείας των Ηνωμένων Εθνών και τη γνώμη του Διεθνούς Δικαστηρίου σχετικά με τη διακήρυξη της ανεξαρτησίας του Κοσσυφοπεδίου.
   
      (7)  EFSA Journal 2016·14(8):4573.
   
      (8)  EFSA Journal 2017·15(4):4773.
   
      (9)  EFSA Journal 2018·16(2):5176.